**ELŐTERJESZTÉS**

**Szombathely Megyei Jogú Város Közgyűlésének 2018. december havi rendes ülésére**

**Javaslat az Emberi Erőforrások Minisztériuma, valamint a Savaria Szimfonikus Zenekar között megkötésre kerülő közszolgáltatási szerződés jóváhagyására**

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény alapján az Emberi Erőforrások Minisztériuma (a továbbiakban: EMMI) és a Savaria Szimfonikus Zenekar (a továbbiakban: Zenekar) között 2015. december 31. napján megkötött, Szombathely Megyei Jogú Város Önkormányzatának Közgyűlése 471/2015. (XII.10.) Kgy. számú határozatával jóváhagyott közszolgáltatási szerződés 2018. december 31. napján lejár.

Az EMMI tájékoztatta Önkormányzatunkat, hogy a nemzeti minősítés előfeltételének teljesítése érdekében újabb három évre - 2019. január 1. napjától 2021. december 31. napjáig kívánja megkötni a közszolgáltatási szerződést, amely a központi támogatás nyújtásának is feltétele. A szerződéstervezet az előterjesztés mellékletét képezi.

A Zenekar igazgatójának írásbeli tájékoztatása alapján a szerződés nem tartalmaz olyan szakmai elvárást, amelyet a Zenekar jelenlegi működése során nem teljesít, ezáltal a szerződésben olyan kötelezettség-vállalás nem jelenik meg, amely a jelenlegi támogatási igényhez képest költségvetési többletforrást igényel. Jelen szerződés az alábbi módosításokat tartalmazza a 2018. december 31. napjáig érvényben lévő szerződéshez képest:

- Kiemelt jelentőséget kapott az ún. dokumentált szakmai nap, amelyet a továbbiakban kamarazenei vagy egyéb házi hangversenyek keretein belül szükséges megtartani, a társulat 60%-ának közreműködésével. (Korábban ez az érték 80% volt.)

- Kiegészül a legalább egy jelentős külföldi kortárs zenemű évadonkénti előadására vonatkozó kötelezettséggel.

- A gyermek és ifjúsági produkciók száma a korábbi 2 helyett 4-re módosul, ebből 2-nek a magyar népdalon, a klasszikus nemzeti zenén kell alapulni.

Egyebekben a szerződés hatályának módosítására, továbbá az időközben megváltozott jogszabályi hivatkozások aktualizálására került sor.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. november „ ”**

**/: Dr. Puskás Tivadar :/**

**HATÁROZATI JAVASLAT**

**…../2018. (XII. …..) Kgy. számú határozat**

A Közgyűlés az előterjesztés melléklete szerinti tartalommal jóváhagyja az Emberi Erőforrások Minisztériuma, valamint a Savaria Szimfonikus Zenekar között megkötendő közszolgáltatási szerződést, és egyúttal felhatalmazza a polgármestert a közszolgáltatási szerződés aláírására.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károly Ákos jegyző

/A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Kiss Barna, a Savaria Szimfonikus Zenekar igazgatója/

**Határidő:** azonnal